1990-ben és 1991-ben ismét rossz eredményeket értek el, viszont a következő két évben sikeresen szerepeltek. 1992-ben ötödikként végeztek, ami holtversenyben az ország legjobb eredményének számított 2001-ig, 1993-ban pedig kilencedikek lettek. A következő években kétszer tizenkettedik és kétszer tizennegyedik helyezettek lettek a görög indulók. Az 1993 és 2003 között érvényben lévő kieséses rendszer értelmében egyszer, 1999-ben nem vehettek részt az előző év rossz eredménye miatt. 1998-ban tizenkét ponttal végeztek a huszadik helyen, és mind a tizenkét pontot Ciprustól kapták.